text: Gylle dræber tusindvis af ørreder
  22 februar 2012 kl. 13.18
  Et af de fineste vandløb i Aabenraa, Hesselbækken, er blevet ødelagt af et stort gylleudslip. Forureningen har dræbt op mod 9.000 ørreder.
  Forureningen er kommet på det værst tænkelige tidspunkt. Netop nu har fiskene lagt æg i vandløbets grusbanker inden udklækningen sidst i marts.
  Biolog Niels Ottesen Julsgaard, Aabenraa Kommune, oplyser, at mindst to generationer af ørreder i Hesselbækken er døde eller kraftigt reduceret som følge af forureningen. Han vurderer, at det vil tage to til tre år, inden insekt- og fiskebestanden er genoprettet.
  
  Alt liv udslettet
  Alt liv i åen er blevet dræbt på en strækning på 2,5 kilometer.
  Hesselbækken udspring tæt på motorvejen ved Rødekro, og den løber langs Tøndervej til Aabenraa, hvor den løber ud i Mølleåen.
  En landmand spredte i sidste uge gylle på frossen jord vest for motorvejen. Senere kom regnen og via et drænrør havnede gyllen i åen på den modsatte side af motorvejen.
  Foreløbig har landmanden fået ordre til at stoppe dræningen af marken, og Aabenraa Kommune vil formentlig melde ham til politiet for miljøforureningen.
  